אלברטה

מקור השם

אלברטה נקראת על שם לואיז, נסיכת הממלכה המאוחדת (1848 - 1939), בתה הרביעית של המלכה ויקטוריה. הנסיכה לואיז הייתה אשתו של ג'ון קמפבל, דוכס ארגייל, מושל קנדה בין השנים 1878 - 1883.
על שמה של הנסיכה קרוי גם אגם לואיז.

כלכלה

כלכלת אלברטה מבוססת בעיקר על חקלאות ומשאבי טבע, ובמידה נמוכה יותר על תעשייה ומגזר השירותים. במערב הפרובינציה, הרי הרוקי מושכים תיירים רבים.
כלכלת קנדה זקוקה לכלכלת אלברטה במידה ניכרת, שכן בשטחי הפרובינציה נמצאים מאגרי נפט גולמי וגז טבעי, והיא המפיקה הגדולה ביותר של נפט וגז בקנדה.
בשל היותה מישורית ברובה, למעט הרי הרוקי במערב, במרכזה וצפונה קיימים גידולים חקלאיים רבים, כגון חיטה ולפתית. בפרובינציה מגדלים למעלה מ-5 מיליון ראשי בקר, שמיוצאים לכל אמריקה הצפונית.

חקלאות

כלכלת פרובינציית אלברטה מתבססת בעיקר על חקלאות,  באלברטה מגדלים מעל 5 מיליון ראשי בקר. אלברטה מייצאת בקר לכל רחבי העולם, ולמעלה ממחצית תצרוכת הבשר של קנדה גדלה באלברטה.
באלברטה מגדלים ביזונים לבשר וכן כבשים לבשר ולצמר.
הגידולים העיקריים של אלברטה הם חיטה וקנולה וכן מגדלים באלברטה סוגי דגנים נוספים.
עיקר גידול הדבורים לדבש בקנדה מתבצע באלברטה, כאשר בחורף מכניסים הכוורנים את כוורות הדבורים לתוך בניינים מיוחדים. בקיץ מעבירים את הכוורות לצפונה של המדינה על מנת שהדבורים ייצרו דבש מפרחי התלתן ועשב האש הגדל בצפון המדינה. גידול הקנולה מחייב האבקה על ידי דבורים ולכן מעבירים את כוורות הדברים לשדות הקנולה כאשר אלה פורחים.

תעשייה ושירותים

התעשייה באלברטה אינה מפותחת למדי, והיא קיימת באופן חלקי באזורים הכפריים של המדינה. כמו כן בערים רד דיר ואדמונטון ממוקמים בתי זיקוק לנפט.
מגזר השירותים ממוקם בהיקף קטן בערים הגדולות, רובו בקלגרי.

תיירות

מעל 1.2 מיליון תיירים מגיעים לאלברטה מדי שנה כדי לצפות במנוסת הבהלה של קלגרי. במשך 10 ימים נחגג בקלגרי פסטיבל המערב הפרוע (רודיאו), שבמסגרתו נערכת מנוסת הבהלה של הבקר.
בתחומי הפרובנצייה, שוכן חלק מן הרי הרוקי הקנדיים, ובו נמצאים הפארק הלאומי באנף והפארק הלאומי ג'ספר, שמושכים אליהם כ- 5 מיליון בשנה, בחורף לתיירות סקי, ובקיץ למטיילים. בפארקים מסלולי הליכה רבים. בין האטרקציות העיקריות, ניתן למנות את אגם לואיז, הר אידית' קאוול ושדה הקרח קולומביה.
באלברטה יש תיירות ציד ודיג ענפה, המאפשרת לתיירים להשתתף בענפי ספורט אלה.

ממשל

שיטת הממשל באלברטה היא שיטה פרלמנטרית דמוקרטית. בית המחוקקים כולל בית אחד בלבד בו חברים 83 חברים. בראש הממשלה עומדת ראשת השרים (Premier) אליסון רדפורד  שנכנסה לתפקיד באוקטובר 2011. מקום מושב הממשלה היא בעיר אדמונטון.
עיקר הכנסות הפרובינציה מקורן במיסים המוטלים על נפט וגז טבעי המופקים בשטח הפרובינציה וכן במיסים על גידול בקר, וכריתת עצים.
שיעור המיסים באלברטה הוא הנמוך ביותר בקנדה - ואלברטה היא הפרובינציה היחידה בלי מס ערך מוסף מקומי (אף שעל המוצרים עדיין מוטל החלק של מס הערך המוסף הפדרלי).
בבית הנבחרים של אלברטה מיוצגות ארבע מפלגות פוליטיות- המפלגה הפרוגרסיבית קונסרבטיבית (המפלגה הפרוגרסיבית קונסרבטיבית של אלברטה), המפלגה הליברלית של אלברטה, המפלגה הסוציאל-דמוקרטית (המפלגה הדמוקרטית החדשה של אלברטה) ומפלגת ורד הבר (Wildrose Party) הקרויה על שם אחד הסמלים של אלברטה.
מפלגה קונסרבטיבית שמרנית נוספת - מפלגת האשראי הסוציאלי של אלברטה שלטה באלברטה במשך שנים רבות עד שהתפרקה בשנות ה-70 של המאה ה-20 לאחר כישלון בבחירות למפלגה הפרוגרסיבית קונסרבטיבית.
בנוסף מתפקדות באלברטה מספר מפלגות רשומות אשר אינן מיוצגות בפרלמנט.

תחבורה

באלברטה מעל 180,000 ק"מ של כבישים ודרכים מהירות, מהם כ-50,000 ק"מ של דרכים סלולות.
כביש מהיר אלברטה מס' 2 חוצה את אלברטה מצפון לדרום ועובר דרך לתברידג', קואוטס, קלגרי, רד דיר, אדמונטון ושם מתפצל לשתי דרכים מהירות - האחת מגיעה לגרנד פריירי ומחוז פיס ריבר והשנייה לפורט מקמרי.
לאלברטה שני כבישים החוצים אותה ממזרח למערב - הכביש הדרומי מהווה חלק מדרך מהירה טרנס קנדה עובר דרך מדיסין האט, קלגרי והפארק הלאומי בנף, והכביש הצפוני (חלק מדרך מהירה ילוהד, עובר דרך לוידמניסטר במערב אלברטה, דרך אדמונטון ודרך הפארק הלאומי ג'ספר.
באלברטה שני שדות תעופה בינלאומיים - האחד באדמונטון והשני בקלגרי, כמו כן בפרובינציה מעל 9,000 ק"מ של מסילות ברזל.

תרבות

פסטיבל הפרינג' של אדמונטון הוא השני בגודלו בעולם (אחרי פסטיבל אדינבורו). כמו כן נערכים באלברטה פסטיבלים רבים של פולקלור ותרבות מקומות.
בקלגרי נערך פסטיבל קאריפסט - פסטיבל תרבות קריבי (שנערך גם בעיר טורונטו).

דת

רוב תושבי אלברטה הם נוצרים, מתוכם רובם נוצרים אוונגליסטים.
בדרום פרובינציית אלברטה מתגוררים מורמונים רבים, להם "מקדשים" בקארדסטון ובאדמונטון.
כמו כן יש באלברטה קהילות של אנאבאפטיסטים, והוטריטים.
באזור אדמונטון מתגוררים גם סיקים רבים.

היסטוריה


האזור המהווה את פרובינציית אלברטה, והנמצא דרומית לקו רוחב 53° צפון היה חלק מאזור שנקרא ארץ רופרט (Rupert's Land) החל מהקמתה של חברת מפרץ הדסון בשנת 1670.
בשנת 1731 החלו להגיע מתיישבים צרפתים לאזור והקימו את הקהילות של "לאק לה ביש" (Lac La Biche) ו"בוניוויל" (Bonnyville).
בשנת 1752 הוקם המוצב הצבאי "פור לה ג'ונקוורי" (Fort La Jonquière) בקרבת המקום בו נמצאת העיר קלגרי.
החברה הצפון מערבית שמרכזה היה במונטריאול שלטה בחלקה הצפוני של אלברטה עד שחברת מפרץ הדסון השתלטה על האזור.
החוקר הראשון שחקר את האזור היה פטר פונד בשם החברה הצפון מערבית והוא הקים את פורט אתבסקה בשנת 1778. בשנת 1788 נבנה פורט צ'יוויאן על ידי רוברט מקנזי,
והמגלה אלכסנדר מקנזי, בן דודו של רוברט מקנזי, חקר את האזור לאורך נהר ססקצ'ואן וגילה את הנהר הקרוי על שמו נהר מקנזי.
מחוז אלברטה נוסד בשנת 1882 כחלק מהטריטוריות הצפון מערביות. בשנת 1905 המחוז קיבל מעמד של פרובינציה.

בעלי חיים

פרובינציית אלברטה כוללת שלושה אזורי אקלים: אזור תת-ארקטי, אזור מיוער, ואזור ערבות. באזורים אלה מתגוררים חיות בר רבות.
בערבה המרכזית מתגוררים עדרים של ביזון אמריקאי. עדרים אלה כמעט נכחדו על ידי המתיישבים האירופאים הראשונים באזור, אשר צדו אותם בשל פרוותם, כספורט, וכן כאמצעי להרוס את תרבותם של האינדיאנים המקומיים.
כיום מגדלים עדרים של ביזון בחוות ובשמורות טבע רבות באלברטה.
ביערות אלברטה מתגוררים טורפים רבים ובהם דוב גריזלי, ודובים שחורים, וכן זאבים מצויים, זאבי ערבות, שונרים ופומות.
מבין אוכלי העשב של האזור מצויים צבים, איילים קוראים, אנטילוקפרות, כבשים גדולי-קרניים, עיזי הרים, בואשים מפוספסים, ארנבים, קיפודים, וסנאים (הכולל בין היתר את הסוג סנאי דואה אמריקאי צפוני).
כמו כן מצוי באלברטה מין אחד של נחש ערבות ארסי (מין ממשפחת העכסנים). 
במרכזה וצפונה של אלברטה נמצאים אתרי קינון של עופות נודדים רבים ובהם: ברווזים, אווזים, ברבורים ושקנאים. המקננים בקרבת האגמים הרבים המכסים את צפונה של אלברטה.
קונדורים, ניצים, ינשופים ועורבים מצויים במספרים גדולים באלברטה וכן ציפורים יותר קטנות האוכלות חרקים.
באלברטה, בשל אקלימה הממוזג חרקים רבים (יתושים, זבובים, צרעות ודבורי בר.
האגמים והנהרות הרבים מהווים בית גידול לצבי נהרות, צפרדעי עץ, סלמנדרות, דגי טרוטה, פיקרל, שטירל, ואף חדקן.

צמחייה

מרכזה וצפונה של אלברטה, שצמחייתה ערבתית, מתכסים עם בוא האביב בכלניות. את הקיץ מאפיינת פריחה של פרחים ממשפחת החמניות, המכסות את הערבות הגדולות של אזור זה בצבע צהוב וסגול. במהלך הקיץ פורחים צמחים עונתיים כגון מרווה, ותלתן.
העצים המאפיינים את האזור הם עצים נשירים כגון צפצפה, לבנה, ותרזה, וכן ערבות ושרכים. 
צפונית לנהר ססקצ'ואן צומחים יערות עד על פני אלפי קילומטרים רבועים, בעיקר של עצי לבנה וסוגים שונים של אורנים.

מאובנים

אלברטה עשירה במאובנים, בפרט של דינוזאורים. בין הדינוזאורים שנתגלו באלברטה ניתן למנות אלברטוזאורוס, טירנוזאור, טריצרטופס, סוגי צרטופסים שונים (כסמוזאורוס, סטירקוזאורוס, לפטוצרטופס ועוד) והדרוזאוריים שונים כגון אדמונטוזאורוס.